Premier League Malti 2010–11 L-istaġun 2010–11 tal-BOV Premier League kien is-96 wieħed tal-Premier League Malti, l-ogħla diviżjoni fil-futbol Malti. L-iskeda tal-logħob inħarġet fl-24 ta' Awwissu, 2010. L-istaġun infetaħ b'żewġ logħbiet fit-12 ta' Settembru 2010, u ntemm fis-7 ta' Mejju 2011. Birkirkara kienu d-difensuri tat-titlu wara r-rebħ tat-tielet titlu tagħhom fl-istaġun preċedenti. Valletta ġew inkurunati ċampjins għall-20 darba fl-istorja bir-rebħa ta' 1–0 kontra Marsaxlokk nhar is-17 ta' April, 2011, bi tliet logħbiet oħra x'jintlagħbu. Dan għamluh billi baqgħu mhux megħluba matul l-istaġun kollu. Għal dan l-istaġun, il-Kunsill tal-MFA approva proposta fejn kull klabb jista' jirreġistra ammont mingħajr limitu ta' plejers li ġejjin mill-Unjoni Ewropea, u erbgħa li huma ġejjin minn pajjiżi mhux fl-UE. Waqt il-logħob kompetittiv, klabb jista' jiskjera sa mhux iktar minn erba' plejers barranin, kemm dawk li ġejjin minn pajjiż fl-UE u anki dawk li mhumiex. Fost l-ewwel ħdax tat-tim, minimu ta' sebgħa jridu jkunu ""home grown"", jiġifieri li plejer ikunu ilu ma' tim Malti għal tliet snin taħt il-21 sena. Minkejja proposti għal format ġdid tal-kampjonat, ma sar xejn f'dan ir-rigward. Għal dan l-istaġun ukoll ġiet introdotta skema ġdida tal-prezz għad-dħul fil-partiti tal-kampjonat domestiku. Nhar it-13 ta' Jannar, 2011, waqt lagħa tal-Kunsill tal-MFA ġiet approvata l-proposta li l-kampjonat jikber għal tnax-il tim, minflok għaxra. Il-bdil fir-regolamenti se jiġi fis-seħħ mill-istaġun 2011–12, fejn b'riżultat t'hekk għal dan l-istaġun tim wieħed biss se jiġi relegat għall-Ewwel Diviżjoni. Timijiet promossi mill-Ewwel Diviżjoni 2009–10 Total ta' għaxar timijiet se jikkompetu f'dan l-istaġun. Marsaxlokk u Vittoriosa Stars, li kienu mistennija jilgħabu f'din id-diviżjoni s-sena l-oħra imma ġew relegati minħabba każijiet ta' korruzzjoni, ġew promossi mill-Ewwel Diviżjoni. Min-naħa l-oħra, Dingli Swallows u Msida Saint-Joseph ġew relegati għall-Ewwel Diviżjoni wara li temmew l-istaġun fil-Premier League bħala l-aħħar tnejn rispettivament fir-"relegation pool". Attwalment, Sliema Wanderers iżommu r-rekord tal-aktar preżenzi fl-ogħla diviżjoni b'90 staġun (2010–11 mhux inkluż). Huma biss ftit grawnds li għandhom l-infrastruttura neċessarja sabiex jospitaw fihom logħbiet tal-Premier League. Dawn huma l-Grawnd Nazzjonali ta' Ta' Qali u s-Centenary Stadium ġewwa Ta' Qali, il-Victor Tedesco Stadium fil-Ħamrun u l-Hibernians Ground ġewwa Raħal Ġdid. Barra dawn, kull tim huwa assenjat grawnd fejn jista' jitħarreġ. L-ewwel sitt timijiet mill-ewwel fażi kkwalifikaw għaċ-Champions Pool, bl-aħħar erba' timijiet jitpoġġew fir-Relegation Pool. Il-punti miksuba fl-ewwel rawnd ġew sussegwentament maqsumin min-nofs.